Nóg Gupta-klagtes laat vaarDie bruidspaar, Vega Gupta en Aakash Jahajgarhia Foto: @ReneDelCarme op Twitter Aanklagte teen twee van die beamptes wat ook beskuldig is vir hul betrokkenheid in die landing van ŉ privaat vliegtuig van die Gupta-gesin se gaste in 2013 by Waterkloof-lugmagbasis, is maande gelede al laat vaar. “Kol. Nomsa Khumalo en ao Thabo Ntshisi is al maande lank terug op hul pos,” het Siphiwe Dlamini, hoofwoordvoerder van die departement van verdediging, Vrydag gesê. “Hulle het voor ŉ raad van ondersoek verskyn en die aanklagte teen hulle was ongegrond.” Die weermag het vroeër vandeesweek bevestig dat aanklagte van bedrog en korrupsie teen lt.kol. Christine Anderson en lt.kol. Stefan van Zyl teruggetrek is. Hulle is daarvan beskuldig dat hulle ŉ vliegtuig met 200 gaste, wat ŉ troue van die invloedryke Gupta-familie bygewoon het, toegelaat het om op 30 April 2013 by die lugmagbasis te land. Selfs pres. Jacob Zuma is in die skandaal betrek. Pikkie Greeff van die Suid-Afrikaanse Nasionale Weermagunie (Sanwu), het bevestig dat Anderson en Van Zyl beplan om siviele sake teen al die staatsdepartemente aanhangig te maak wat hulle beskuldig het. Intussen het Sanwu ook gesê SMS-boodskappe wat president Jacob Zuma glo by die Gupta-sage betrek, kan nie openbaar gemaak word nie. Klik hier om meer te lees. Lees alle vorige berigte oor wat met die Gupta-familie verband hou, op Maroela Media.